עתודות של 270 מיליון חביות נפט ברישיון "מד אשדוד" - שוק ההון - TheMarker
עתודות של 270 מיליון חביות נפט ברישיון "מד אשדוד"
בכנס משקיעים הוצג פוטנציאל ל-4.5 TCF גז טבעי ברישיון ■ שאיפת הקודחים היא להגיע להפקה של 5,000-7,000 חביות נפט ביום בכל באר, ולקדוח מספר בארות ■ לפי הערכות, השותפים ברישיון מתכננים להתחיל לקדוח במקום עד סוף 2011
16.02.2011 17:40 עודכן ב: 06.03.2011 19:52
חיים לייבוביץ' וג'קי בן זקן הציגו היום למשקיעים פרטיים את ההערכות לגבי כמות הנפט והגז הקיימים ברישיון "מד אשדוד" ואישרו בכך את הפרסום ב-TheMarker לפני כחודש. על פי הנתונים הסופיים של חברת Netherland Sewell and שהוצגו, מדובר בעתודות נפט של 270 מיליון חביות ובנוסף 4.5 TCF (טריליון רגל מעוקבת) גז טבעי.
√ קישור למצגת למשקיעים
במקום בוצע קידוח בעבר, ולכן לא הוענקו הסתברויות למשקיעים. שאיפת הקודחים המגובה בדו"ח, היא להגיע להפקה של 5,000-7,000 חביות נפט ביום בכל באר, ולקדוח מספר בארות.
חברת חיפושי הנפט הפרטית "שמן", המחזיקה ברישיון הימי "מד אשדוד", ערכה היום כנס משקיעים פוטנציאליים פרטיים לגיוס הון ראשוני. זאת, לאחר שהכנס שיזמה בחודש שעבר נדחה בעקבות פרסום TheMarker אודות עתודות הנפט ברישיון שאמורות היו להיות מוצגות בו.
בכנס שתוכנן לינואר, אמורים היו ליבוביץ' ובן זקן להציג נתונים מתוך דו"ח הביניים שכתבה חברת גוסטבסון מדנוור ארה"ב, לפיו עתודות הנפט המוערכות ברישיון "שמן" (לשעבר "מד אשדוד") הן 270-350 מיליון חביות. בכנס שהיום הוצגו נתונים סופיים של חברת Netherland Sewell and Associates, שביצעה בין השאר את הערכת העתודות ל"תמר" באוגוסט 2009. לפי הערכות, השותפים ברישיון מתכננים לקדוח במקום עד סוף 2011. ברישיון "שמן" קיימים שני פרוספקטים עיקריים לקידוח - ים ובראבו - כשמרבית עתודות הנפט נמצאות לפי הערכות בים 3. בעבר העריכה ACC כי עתודות הנפט ברישיון מסתכמות ב-200 מיליון חביות.
היקף הנפט שעלה מדו"ח גוסטבסון, עולה על התחזיות שפורסמו בעבר, 200 מיליון חביות - מה שמעניק למאגר שווי פוטנציאלי של יותר מ-15 מיליארד דולר.